**100 % Romanian Story**

*Val*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De când am atâţia fani,

Mi-au picat buluc aseară,

Neamurile din Paşcani,

Vizită protocolară,

Le era un dor, să moară,

Nevăzându-mă de ani,

Ca, la şpriţ, aşa,-ntr-o doară,

Tot vorbind noi de duşmani,

Ce le-a dat prin cap(!) să-mi ceară

Nişte bani:

Zoiţica, nea Pandele,

Finu’ Ion, prin alianţă,

Safta, Leana, tot o lele,

Nea Costică văr cu ele,

Trei nepoţi şi, în balanţă,

Trei nepoate cucuvele,

Plus Gheoghiţă, în instanţă,

Pe aceste vremuri grele

Toţi cu mintea în vacanţă

La lovele!

Cu-mprumut, c-aşa-i la noi,

Unul, două tomberoane,

Nu de lei de-ăi vechi, nici noi…

Mai precis, de euroi,

Citind ei, fără tromboane,

Când s-au deşteptat vioi,

Într-un comm, scris cu zorzoane,

Pe feisbuc, de-o babă, joi,

Că aş fi "de milioane”

Şi-au dat roi!

Într-o clipă am simţit

Toţi tuleii pe chelie,

Şi, uitând că sunt falit,

I-am luat la iscodit

Fin şi cu diplomaţie:

Ce-o să faceţi băăăi, uimit,

Cu atâţia bani, bădie?!

Pân-acum aţi prăpădit

Pân şi banii de chirie,

V-aţi tâmpit?!

De-au sărit cu toţii-n sus

Şi m-au luat, nene, la zor,

Mai ceva ca pe Isus:

Cine, dracului, m-a pus,

Insultând pe dumnealor,

Eu, obraznic, şi în plus,

Cu tupeu de pe ogor,

Să-i întreb (cum v-am şi spus)

Ce fac ei cu banii lor

…care nu-s !?

Valeriu Cercel